عبدالله براهيم، تولد ف 24 غشت 1918 ف مراكش ومات نهار 11 شتنبر 2005 ف دار لبيضا، كان سياسي مغريبي. تولد عبدالله براهيم ف درب حمان ف حي لمواسين د لمدينة لقديمة د مراكش ولا ف تامصلوحت نهار 24 غشت 1918 ف وسط عائيلة غنية، باه مولاي براهيم شريف إدريسي بن أحمد كان خدام ف لبيع وشرا ديال ماكن د لفلاحة وكانت عندو دار دباغة ؤ مصبانة، زيد عليها لأراضي لي كانت عندو ف ؤريكا، أغمات، أمزميز ؤحتا ف مراكش؛ مو سميتها فاطمة سنتيسي أصلها سوسي. ف47-1946، كان هو لمغريبي لوحيد لي مقيد ف لمدرسة تطبيقية ديال دراسات لعليا ف باريز. ف 7 دجنبر 1955 تعين عبدالله براهيم كاتيب دولة ف لإعلام ف حوكومة لبكاي لولا، موراها ف 3 دجنبر 1956 ف حوكومة لبكاي تانية ولا وزير ديال شغل ؤشؤون جتيماعية حتال 1958. ف 24 دجنبر 1958 تعين براهيم رئيس د لمجليس (حوكومة)، ؤدار إصلاحات قتيصادية مهمة ف لبلاد. ف 25 يناير 1959، عبدالله براهيم معا يساريين وحداخرين نشقو من حيزب ليستقلال، ودارو حيزب جديد سماوه تيحاد لوطني للقوات شعبية. عبدالله براهيم بقا ف هاد لحيزب ؤ رفض ينضم لتيحاد شتيراكي للقوات شعبية حتا مات ف 11 شتنبر 2005 ف دار لبيضا.